Mr. Fitness - Motion-onlines Forum\nAbout Mr. Fitness\nMr. Fitness replied to Crawdaddy's topic in Online Logbog\nKanon form du præsenterede på scenen Craw Du burde efter min mening helt klart have have været placeret et trin højere. Men det kan jo være, at det øverste trin bliver ledigt, når resultaterne fra dopingprøverne foreligger. :4police: Men et stort og fortjent tillykke med 3. pladsen herfra :4band:\nMr. Fitness replied to SaintPauli's topic in Online Logbog\nPrøv lige at gå amok i dips Det så ud som om du aldrig har lavet andet :4thumbup: Tillykke med fjerdepladsen :4band:\nMr. Fitness replied to angel's topic in Online Logbog\n:4thumbup: Stort tillykke :4band: Det var fuldt fortjent, både ud fra sammenligningen på scenen, men også ud fra din indsats. Når glæden nu har lagt sig, så gælder det vel næste projekt. Noget med at du skal have skrevet dit navn på en rekordliste ......\nEt glimrende eksempel på den seriøsitet, der har været (og er) kendetegnende for din forberedelse er nedenstående: 21 "måltider" på en dag, 15 liter cola en anden dag.... Du har overvundet problemer undervejs, uden at overveje at droppe det. Thats the spirit :4thumbup: Held og lykke på lørdag. Enjoy your time in the spotlight... you deserve it\nSymmetrisk som ind i h...... :4thumbup: Hvis formen bliver endnu vildere inden på lørdag, så flygter konkurrenterne fra scenen!!! Helt utrolig fremgang fra sidste år, især pecs er blevet voldsomme. Bliver cool at se the "monster in action" på lørdag!! Held og lykke holder ikke i denne sammenhæng . Det har ikke intet med held at gøre. Du har gjort dit hjemmearbejde 100 % optimalt. Imponerende - kan ikke gøres bedre I stedet for et held og lykke herfra får du et "Let the eyes of the judges be open. They can't be wrong twice!\nKanon... så må man nok hellere besøge billetpusheren :wave:\nMr. Fitness replied to Mr. Fitness's topic in Generelt\nTja, men nu er der jo også et stykke fra 32 til 50-60 kg :lol: . Det gør det ikke lettere når der kun er håndvægte til 42 kg :(\n-> blazz: udemærket tip indtil man når en vis vægt... ->Torben F.: har forsøgt mig med "denne nørdede" fremgangsmåde, men tasken holdt ikke til det :lol: Desuden begynder det at blive svært at få tasken på, når man når en vis vægt. Men ellers et kanon tip...\nSheiko bænkpres program\nMr. Fitness posted a topic in Styrketræning\nMål: Opbygge masse - primært på bryst og skuldre Middel: Måske Sheikos bænkpres program Øvelsesvalg: Hvis man ønsker at give sig i kast med dette program og målet er at smide masse på skuldre og bryst, bør man så skifte bænkpres ud med incline bænkpres eller blot tilføre ekstra (meget) volumen til skuldrene?\nMr. Fitness posted a topic in Generelt\nI det center hvor jeg træner, havde vi indtil fornyeligt en slags "ankelsko", hvor man kunne hænge ekstra vægt på (fx. til dips og chins). Men i disse tider, hvor FITNESSCENTRE ikke længere er så glade for store folk, blev "ankelskoene" fjernet SÅ må man jo selv investere... Hvordan fungerer et dipbælte? Sidder det "godt" eller har det tendens til "at trække bukserne" af en, når man har meget vægt på? Hvor meget vægt kan man "hænge i"? Er det besværligt, at få vægten til at hænge ordentligt? Er det værd at investere i eller bør man købe "ankelskoene"?\nThanks for the evil russian 10 pound a week lean gain program... Mere styrke med Hepburn...hmm...styrke hvad i alverden skal vi med det - det er der jo alligevel ikke nogen der kan se, nej masse er det eneste, der tæller... Ja men hvis sheiko giver så gode pecs , så må jeg vel hellere komme igang (også cool med alle de basisøvelser). Resten af kroppen tager jo tydeligvis heller ikke skade af det, specielt ikke med din bodybulding-version. Jeg fyrer lige en række spørgsmål af... 1) Crawdaddy-bodybuilding-versionen af Sheiko ser ret fornuftig ud. Du har ikke en overskuelig opstilling over det program du anvendte, altså med de øvelser du tilførte? Eller skal jeg selv til at være kreativ? 2) Hvor lang (kort) pause holder du mellem de enkelte sæt, når du fx kører 10 sæt bænkpres med meget submaksimale vægte? Angående din kommende optræden i Herning: Hvor mange går videre fra forbedømmelsen i din klasse? Er der overhovedet forbedømmelse? Indgår jeres "frie rutine" i forbedømmelsen? Med andre ord - går man glip af noget ved kun at komme til forbedømmelsen og ikke selve finalen (udover at man ikke kommer til at se dig stå på det øverste trin )?\nJa med 50 cm's gunz og Poliquins viden tror jeg bare jeg holder mine tips for mig selv :lol: :lol: Men hvis du har nogle hemmelige rusiske tips/programmer, der kan give lidt masse til pecs n´delts må du meget gerne poste dem (evt. en PM). Gerne et program du selv har haft gode gains på... Jeg mangler et par kilo i dette område\nTror du ikke bare kalvene skal have nogen flere tæsk i stedet for det der højrep-udholdenhedstræning :lol: Hvis man ser på din træning, så træner du ofte med lave reps i "dine stærke muskelgrupper", som lats, bryst og ben, mens du i læg og biceps ofte træner med højere reps. Ian King har nogle generelle retningslinjer for hypertrophy - jo længere tid man har trænet, jo bedre vokser man ofte på lavere reps Fx. 0-2 års træning: 10-15 reps 3-6 års træning: 8-12 reps 6-10 års træning: 6-10 reps 10+ års træning: 4-8 reps Han ser overstående som en af årsagerne til at folk har sværere og sværere ved at gaine muskelmasse jo flere år de har trænet - altså fordi de træner med "for mange" reps... :) Jeg har selv fået "ret gode gains" på biceps ved at: 1) sætte rep-antallet ned omkring 6-8 og sæt-antallet tilsvarende op 2) bruge lidt "løsere" form på de sidste reps (så det stadig kan mærkes i biceps) 3) køre mere Barbell Curl (lige stang), hvor jeg bevidst klemmer hårdere om stangen, så der hele tiden er spænding på biceps - selv med den lidt løsere form. Program til større kalve på 3½ uger: :lol: Gigantsæt (ingen pause mellem øvelserne) 1) Calf press på legpress maskine ("strakte ben") m. fødderne pegende udaf \_ / - 6-8 reps 2) Calf press på legpress maskine ("strakte ben") m. fødderne pegende indaf / \_ - 6-8 reps 3) Calf press på legpress maskine (45 graders knæbøjning) m. fødderne ligeud - 6-8 reps 4) Standing calf raise ("strakte ben") - 6-8 reps Der køres tre sæt af overstående. Frekvens 2-3 gange/uge Hvis ovenstående ikke giver mindst 2 cm pr. læg inden DM, så udnyt vores 100 % tilfredshedsgaranti og få pengene tilbage uden spørgsmål :lol: Hvad ellers med at smide en ekstra dag på, hvor du kun kører kalve og biceps, så du ikke altid lægger dem sidst i programet, hvor man/nogen ofte har en tendens til blot at skulle have det overstået? Nå, der er vidst ingen grund til, at jeg giver champen gode råd Bliver spændende at se de nye kropsmål sammenlignet med dem fra sidste år...\nDet første billede viser virkelig godt, hvor stor du i grunden er Latspread-billedet viser en virkelig god symmetri overall. Den øverst trejdedel af kroppen er virkeligt imponerende, vanvittig bredde af ryggen. Generelt vil jeg sige, at dine helt store styrker er de store muskelgrupper: vinger, ben og bryst (og abs - god symmetri), mens arme og læg nok godt kunne klare lidt mere masse (ikke at de fejler noget :) ). Det ser også ud til, at du rammer formen helt perfekt. De næste 4 uger bliver spændende, specielt fordi man for hvert tabt gram, nærmest kan se hvor på kroppen du har tabt det = store visuelle forbedring/fremskridt for hvert gram der ryger af Meget tydligt at der er kommet mere masse på. Ser ud som om det meste er kommet på den øverste tredjedel. Har du nogle kropsmål fra i år og sidste år eller gider du ikke spilde tid på det? Tja, det er jo ligefør man hellere må tage et smut til Herning, når den tid kommer....


Manchester United-ejer går til bekendelse: Super League var en fejl\nMathias Busekist - 22. apr 2021 07:41\nI Premier League blev det bekræftet, at seks klubber var gået sammen om at støtte forslaget om at etablere en udbryderliga, den såkaldte Super League. Manchester United var én af de førnævnte klubber, som var med til at stifte Super League, som dog onsdag blev trukket tilbage.\nEd Woodward, Manchester Uniteds viceformand, valgte at smide endnu en bombe midt i denne tumult, da han meldte ud, at han ville forlade Manchester United ved udgangen af dette år. Det er dog tid til at rette øjnene mod Joel Glazer, Manchester United-ejer, som nu har udsendt et åbent brev, der er rettet mod klubbens mange fans.\nHan lægger ikke skjul på, at Super League var en fejl fra deres side. Han ønsker at rette op på fejlen, da han håber, at fansene igen vil kunne have tillid til ham samt ledelsen.\n”I løbet af de sidste par dage har vi alle været vidner til den store lidenskab, som fodbold genererer, og den dybe loyalitet, som vores fans har for denne fantastiske klub,” skriver Glazer.\n”I tydeliggjorde jeres modstand mod den europæiske Super League, og vi har lyttet. Vi tog fejl, og vi vil vise, at vi kan rette tingene op igen.”\n”Selvom sårene er nye, og jeg forstår, at det vil tage tid, før arrene heles, er jeg personligt forpligtet til at genopbygge tilliden til vores fans og lære af det budskab, I leverede med stor overbevisning.”\nLÆS OGSÅ: Kilder tæt på Agüero: Han har besluttet sig for sin næste klub\n”Vi fortsætter med at mene, at europæisk fodbold skal være mere bæredygtigt gennem hele pyramiden på lang sigt. Vi accepterer dog fuldt ud, at Super League ikke var den rigtige vej til at gøre det.”\nHan slutter af med at skrive, at man som verdens største fodboldklub, ikke kan gøre andet end at beklage uforbeholdent for den uro, de har skabt. Han kommer derfor til at gøre alt, han kan, for at rette op på fejlen.\nBarca, Real Madrid og Juventus risikerer udelukkelse fra Champions League\nFælles udtalelse fra Barca, Real og Juve: Går til angreb på UEFA


GUIDE: Sådan laver du hjemmelavet krymmel - Annettes Kager\nDen forreste krymmel her på billedet er hjemmelavet. Jeg har brugt en lille stjerne udstikker samt nogle fondant rester. Det er super nemt at lave det selv, hvis man selvfølgelig har lidt redskaber til det. Det fantastiske ved selv at lave sin krymmel er at man kan sætte lige de farver sammen, som man har lyst til:). Jeg har taget billeder undervejs og lavet denne lille how to – hjemmelavet krymmel.\nJeg har brugt udstikkeren du ser på billedet herunder. Den kan jeg ikke finde nogle steder længere. Men i stedet kan du købe de helt små plunger udstikkere, de fungerer også udemærket. Du kan købe sæt til at udstikke små blomster, hjerter, firkanter, eller diamantformet krymmel.\nDet kan godt være svært at få fondanten ud, når man arbejder med de her små størrelser. Som alternativ kan du bruge runde tyller til at lave krymmel. Her kan man jo få et hav af størrelser, så det er bare at vælge. Jeg vil anbefale noget der er skarpt, når du laver din egen krymmel, så kanterne på det du stikker ud ikke bliver helt flosset.\nFondant tyndt ud med en lille rullepind, 1-2 mm og gå så ellers igang med at udstikke. Læg stjernerne på noget bagepapir eller madpapir og lad dem tørre. Jeg lod dem ligge 1 døgns tid med lidt papir henover. Ønsker du flere farver gør du selvfølgelig det samme.\nNår stjernerne er helt tørre, blander du dem forsigtigt og hælder det på for eks. et krydderi glas eller i en plastic bøtte. Hvis det ikke er 100 % tørt vil det klistre sammen, og du vil ende ud med en stor krymmel klump;).\nDet tager selvfølgelig lidt tid at sidde med sådan noget småt noget. Men personligt elsker jeg, at jeg selv kan bestemme, hvilke farver jeg vil bruge. Så skal du for eks. holde en fødselsdags fest med et bestemt farve tema, så kan dine cupcakes eller lagkage matche:).\nDet er kun stjernerne på billedet øverst der er hjemmelavet.\nHerunder følger billeder af hjemmelavet krymmel jeg har lavet efterfølgende.


Tæppefald for Afghanistan-krigen | Information\nI de sydlige afghanske provinser er situationen langtfra under kontrol, så her kommer det til at vare flere år, før de afghanske sikkerhedsstyrker kan overtage ansvaret.\nIngen siger det højt. Men det er reelt Afghanistan-krigens afslutning, der er på dags- ordenen, når mere en 60 udenrigsministre i dag mødes med Afghanistans præsident, Hamid Karzai, i London. Ingen taler om tilbagetrækning eller krigens afslutning, men det er reelt det, der er på dagsordenen, forklædt som aftaler om overdragelse af ansvaret for Afghanistans sikkerhed og opfordringer til fredsforhandlinger med Taleban.\nDet internationale samfund mødes officielt for at maksimere effekten af den militære og civile optrapning, som USA's præsident, Barack Obama, lancerede i efteråret, men de mange militære bidragydere har reelt blikket stift rettet mod den dag, hvor det bliver muligt at sætte punktum for de snart 150.000 udenlandske soldaters engagement i Afghanistan.\nOpskriften, som ventes lanceret på dagens konference, er en detaljeret plan for, hvornår de afghanske sikkerhedsstyrker kan overtage ansvaret for sikkerheden. Præsident Hamid Karzai har på forhånd sagt, at hans mål er, at Afghanistan kan tage vare på sin egen sikkerhed i løbet af fem år. Men en fast dato får han næppe. Ifølge vestlige og afghanske regeringskilder vil der i stedet blive tale om en række betingelser, som skal være opfyldt i den enkelte provins, før ansvaret overdrages til den afghanske hær og det afghanske politi.\nI dag har afghanerne ansvaret for sikkerheden i hovedstaden Kabul, og det ventes, at flere af de fredelige provinser i Nord- og Vest- afghanistan kan overdrages allerede i år.\nDet er absolut inden for mulighedernes rækkevidde, vurderer Haroun Mir, leder af den uafhængige tænketank Afghanistan Center for Research and Political Studies i Kabul.\n»Det kan allerede nu lade sig gøre at overdrage sikkerheden for flere af de store byer og adskillige af de nordlige og vestlige provinser,« siger han og vurderer, at der alt i alt er tale om mere end halvdelen af landet, som er så sikkert, at de afghanske sikkerhedsstyrker kan tage over. Hans vurdering bakkes op af talrige rapporter om fremgang i krigen mod Taleban. I de sydlige provinser Helmand, Kandahar, Paktia, Pakika og Uruzgan er situationen dog langtfra under kontrol.\n»I de provinser vil det tage længere tid, men fem år er ikke urealistisk,« siger Haroun Mir.\nAfghanske regeringskilder understreger, at succeskriterierne i krigen mod Taleban er skiftet på det seneste. I dag regner ingen med en total sejr over de militante grupper, men man regner med, at der i mange år fremover vil være smågrupper, der forsøger at destabilisere landet med selvmordsaktioner a la dem, der kostede fem mennesker livet i Kabul for nylig. I dag er succeskriteriet blot, at Taleban ikke kan vende tilbage til magten, og det kriterium kan afghanerne godt leve med, siger Haroun Mir.\nHan understreger, at overdragelse af sikkerheden til de afghanske styrker vil falde i god jord hos befolkningen, også selv om der ikke bliver tale om total sikkerhed.\n»Sikkerhed er ikke det samme for os, som det er for de udenlandske styrker. Vi har vænnet os til, at der sker et selvmordsangreb eller to, det betyder ikke så meget. For den afghanske befolkning er det vigtigste, at der er en stabil og troværdig regering, som sørger for basale tjenester som skolegang, sundhed og et vist mål af økonomisk udvikling,« siger Haroun Mir.\nSom led i en ny sikkerhedsstrategi skal træningen af det afghanske militær og politi optrappes kraftigt, og det ventes at blive et andet håndgribeligt resultat af dagens konference, hvor deltagerne ventes at tilbyde langt flere militær- og polititrænere end hidtil.I øjeblikket er den afghanske hær på cirka 100.000 mand, og politistyrken er på cirka 80.000 mand, hvilket er cirka 75 procent af det antal, som skal være på plads til efteråret.\nForhandle med Taleban\nPræsident Hamid Karzai har forud for konferencen presset hårdt på for at få det internationale samfunds accept af fredsforhandlinger med Taleban. Den fik han for få dage siden, da den øverstkommanderende for ISAF, general Stanley McChrystal, den britiske hærchef, general David Richards, samt øverstkommanderende for de amerikanske styrker i Irak og Afghanistan, general David Petraeus, erklærede forhandlinger med Taleban for det naturlige mål.\n»Enhver konflikt ender med forhandling, det er kun naturligt,« sagde McChrystal bl.a. og understregede, at der skulle være plads til alle afghanere i det nye Afghanistan.\nDe fleste iagttagere vurderer imidlertid, at de vestlige generaler og præsident Karzai er for tidligt ude med olivengrenen. Taleban er fortsat relativt stærk i det sydlige og østlige Afghanistan og har indtil videre ikke vist tegn på at være interesseret i forhandlinger.\nSom et tegn på goodwill har USA tilbudt at genoverveje sanktionerne mod tidligere medlemmer af Taleban og bl.a. ophæve de rejse- restriktioner, som omfatter en række tidligere Taleban-ledere, der i dag har afskrevet bevægelsen og indgår i det politiske liv i Kabul, blandt andet som medlemmer af parlamentet.\nI London ventes de mange donorlande desuden at oprette en særlig Forsoningsfond, der skal finansiere et nyt forsøg på at lokke Talebans fodsoldater væk fra bevægelsen. Meningen er, at Talebans almindelige fodfolk og lokale kommandanter skal tilbydes amnesti og en tilbagevenden til samfundet, herunder bl.a. have tilbudt arbejde eller uddannelse.\nDet har tidligere været forsøgt uden den store succes, men indgår nu som et vigtigt led i den amerikanske Afghanistan-strategi.\nBarack ObamaDavid PetraeusHamid KarzaiStanley McChrystal\n28. januar, 2010 - 17:18\nNATO har tabt krigen. Oversat til NATO-sprog bliver det til at at "afghanerne selv overtager ansvaret".\nDet er en ny variation i forhold til dengang NATO havde tabt Vietnamkrigen. Da hed det sig, at man havde indgået "en ærefuld fred".\n28. januar, 2010 - 17:44\nAf hensyn til Europas og Ruslands unge mennesker må man håbe at Taleban igen overtager magten og standser Heroin-eksporten...\nDet eneste masseødelæggelsesvåben Nato fik opsporet ....og affyret.\n28. januar, 2010 - 18:16\nNix. Ikke tabt, men en ny strategi var der nok brug for. Det ligger naturligt i forløbet. Problemet - stadig - er den manglende opbakning i NATO landene. Alternativet til ikke at gøre noget havde ihvertfald været endnu værre.\n28. januar, 2010 - 19:16\nNu var NATO jo ikke i Vietnam.... ideen har altid været at afghanerne skulle have magten igen, vi er jo ikke ligesom kommunisterne var i Afghanistan som var en besættelse for at få magten i landet.\nJa Bill jeg tror også at der er mange afghanere som meget gerne vil have Taleban tilbage..eller..\nDet ville svare til at nazisterne fik magten i DK igen. og det tror jeg heller ikke der er særlig mange som vil det.\nDer er andre måder at stoppe produktionen af heroin på og at give Taleban magten tilbage er nok den dårligeste.\n28. januar, 2010 - 22:13\nPer - hvad er det for et forhold at have til historien? Der har været meget, meget længere krige - og den fede dame har vist ikke sunget endnu.\nNår det er sagt, så blev jeg faktisk ret forbløffet over de afghanske sikkerhedsstyrkers kunnen forleden.\nDa talibanerne forleden gennemførte et "swarm"-angreb, var det tydeligt, at de havde revet en side ud af Lashkar-e-Toibas lærebog fra Mumbai.\nMilitært er det noget skieværk at have med at gøre; men det lykkedes faktisk for afghanerne selv at neutralisere angrebet ret hurtigt. (Det ville jeg have forsvoret). Så de har åbenbart også lært af noget og er tydeligvis bedre, end de fleste af os havde forventet.\n28. januar, 2010 - 22:15\n."Nu var NATO jo ikke i Vietnam."\nSå har det nok været NATOs dobbeltgænger...\n."Der har været meget, meget længere krige - og den fede dame har vist ikke sunget endnu."\nTænker du her på Birthe Rønn Hornbech?\n31. januar, 2010 - 15:09\nNej det var USA som var i Vietnam ikke NATO. jeg mener dog at Australien havde soldater med i Vietnam.\nNATO havde nok at lave i Europa og Afghanistan er første gang NATO er uden for Europa..\n"Tænker du her på Birthe Rønn Hornbech?"\nhe he så du har lidt humor alligevel :)


Om Rengøringskælderen i Skanderborg\nRengøringskælderen er et enkeltmandsfirma ejet af Simon Schaumann. Han overtog virksomheden den 1/7-2017 efter sin far, Jørgen Schaumann, som stiftede firmaet i 1986. Jørgen Schaumann driver fortsat renseriet Toprens i Horsens. Rensetøj der til kan afleveres i Rengøringskælderen.\nVi har kunder og medarbejdere helt tilbage fra opstarten i 1986. I 1997 udvidede vi rengøringssortimentet til også at omfatte salg af rengøringsmidler og -artikler til hhv. private kunder som erhvervskunder. Butikken var oprindeligt placeret i en kælderlejlighed på Banegårdsvej 9, hvoraf navnet Rengøringskælderen.\nPr. 24.04.09 holdt vi flyttedag til nye og flotte lokaler - 2 huse længere henne af gaden - nemlig til Banegårdsvej 13. Vi har for nemheds skyld valgt at bibeholde navnet Rengøringskælderen, til trods for at vi nu er kommet op i gadeplan.\nUd over Rengøringskælderen opstartede Jørgen Schaumann ligeledes renseriet Toprens i Horsens i august 2002. Konceptet med rengøringsfirma, butik og renseri har vist sig at være en rigtig god ide, da vi kan tilbyde kunden en totalløsning.\nVores medarbejdere indenfor de 3 forretningsområder: Rengøring, Salg af rengøringsmaterialer samt Renseri, er alle yderst kompetente. De vil altid yde kunden den bedste service og vejledning.\nVed salg af rengøringsmaterialer og papirvarer, sørger vi altid for at kunden får det produkt, som løser dennes rengøringsbehov. Derudover får kunden en kyndig vejledning i brugen af produktet.\nIndenfor rengøring anvender vi altid de mest miljørigtige produkter og udstyret er ergonomisk korrekt. Vi arbejder løbende med at finde de mest optimale arbejdsmetoder og -udstyr til vores rengøringskunder. Formålet er at forbedre det fysiske arbejdsmiljø for vores medarbejdere og at kunne give voes kunder mere for pengene. Denne erfaring er givet videre til medarbejderne indenfor såvel rengøring som salg, så kunderne kan få den bedst mulige service og vejledning.\nLigeledes har medarbejderne i butikken oparbejdet stor ekspertise i, at give kunderne den rette vejledning vedr. behandlingen af de mange forskellige materialer, som de dagligt bliver præsenteret for ved modtagelse af rensetøj, duge og tæpper.\nVi håber, at vi fremover kan hjælpe dig indenfor vores 3 virksomhedsområder.\nRengøringskælderen tilbyder kort og godt\nRens/vask af duge, tøj, gardiner mv.\nSalg af papirvarer, rengøringsmidler og rekvisitter\nPraktisk hjælp fra kommunen\nLeje af tæpperensemaskine


Mor tager snotnæsen mens far er på arbejde - Avisen.dk\nMor tager snotnæsen mens far er på arbejde\nDet er oftest mor, der træder til, når der er sygdom blandt børnene, vurderer eksperter. Arkivfoto. (Foto: Foto: STINE BIDSTRUP/POLFOTO)\nKvinder har fortsat højere sygefravær end mænd, viser nye tal. De hænger på børnepasningen, vurderer forskere.\nNår børnenæsen løber, og feberen raser, er det mor, der bliver hjemme, mens far kører med karriereklatten.\nI hvert fald hvis man skal tro de nye tal fra Danmarks Statistiks Arbejdskraftundersøgelse, skriver Politiken.\nI undersøgelsen er 21.000 danskere i arbejde i 2013 blevet spurgt til, hvor mange timer de brugte på jobbet ugen før. Det gennemsnitlige fravær for danskere i parforhold med børn under 13 år i husstanden var i stikprøveugen 6,8 timer for kvinder og 4,2 timer for mænd.\n- Der er ingen tvivl om, at meget af det handler om, at kvinderne bliver hjemme, når børnene er syge, siger kønsforsker Karen Sjørup fra Roskilde Universitetscenter til Politiken.\nProfessor Thomas P. Boje fra Roskilde Universitetscenter har forsket i netop forholdet mellem familie og arbejdsliv, og han er enig med sin kvindelige kollega.\n- Når børnene er syge eller skal starte i vuggestue, børnehave eller skole, er der brug for, at forældrene er der for dem, og det ser jeg sådan set som den vigtigste forklaring på, at kvinder med børn har et større fravær, end mændene har, siger Thomas P. Boje, som har haft lejlighed til at studere tallene fra Danmarks Statistik, til Politiken.\nKaren Sjørup forklarer, at det efter alt at dømme også spiller ind på kvindernes fravær, at de ofte er ansat på arbejdspladser med fast mødetid, hvorimod mænd bedre kan bestemme arbejdstiden selv. Og mændenes fleksibilitet gør det lettere for dem at undgå fraværsstatistikken, vurderer hun:\n- Det hjælper, når man står der klokken syv og kan se, at ungen er syg og ikke kan komme i institution. Kvinderne melder sig syge, og mændene tager en hjemmearbejdsdag med computeren ved den ene hånd og vuggen ved den anden, siger Karen Sjørup til Politiken.\nHun forklarer desuden, at det samtidig rammer kvinderne, at ansvaret for børnene i dag i højere grad hviler på forældrenes skuldre alene.\n- Vi har fået en generation af bedsteforældre, som også går på arbejde, og der er ikke så meget ekstra opbakning til at passe børnene og ingen nabokone til at passe unger længere, siger Karen Sjørup til Politiken.


KOMMISSIONENS GENNEMFØRELSESAFGØRELSE (EU) 2015/1057\naf 1. juli 2015\nom ændring af gennemførelsesafgørelse 2012/715/EU om etablering af en liste over tredjelande med en gældende lovgivningsramme vedrørende virksomme stoffer til humanmedicinske lægemidler og de respektive kontrol- og håndhævelsesaktiviteter, som sikrer et beskyttelsesniveau af folkesundheden, der svarer til Unionens\nunder henvisning til Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler (1), særlig artikel 111b, stk. 1, og\nEt tredjeland kan i henhold til artikel 111b, stk. 1, i direktiv 2001/83/EF anmode Kommissionen om at vurdere, hvorvidt dets gældende lovgivningsramme vedrørende virksomme stoffer, der eksporteres til Unionen, og de respektive kontrol- og håndhævelsesaktiviteter sikrer et beskyttelsesniveau af folkesundheden, der svarer til Unionens, for at blive opført på en liste over tredjelande, som sikrer et tilsvarende beskyttelsesniveau af folkesundheden.\nIsrael anmodede ved brev af 9. maj 2012 om at blive opført på listen, jf. artikel 111b, stk. 1, i direktiv 2001/83/EF. Kommissionens ækvivalensvurdering konkluderede, at kravene i artiklen var opfyldt. I forbindelse med ækvivalensvurderingen blev der taget hensyn til aftalen om overensstemmelsesvurdering og godkendelse af industrivarer (2), som omhandlet i artikel 51, stk. 2, i direktivet, mellem Israel og Unionen.\nBrasilien anmodede ved brev af 4. oktober 2012 om at blive opført på listen, jf. artikel 111b, stk. 1, i direktiv 2001/83/EF. På grundlag af en gennemgang af den relevante dokumentation og to gennemgange på stedet og under behørig hensyntagen til den handlingsplan, som Brasilien foreslog den 12. marts 2015, konkluderede Kommissionens ækvivalensvurdering, at kravene i artiklen var opfyldt.\nKommissionens gennemførelsesafgørelse 2012/715/EU (3) bør derfor ændres.\nBilaget til gennemførelsesafgørelse 2012/715/EU erstattes af teksten i bilaget til nærværende afgørelse.\nUdfærdiget i Bruxelles, den 1. juli 2015.\n(2) Rådets afgørelse 2013/1/EU af 20. november 2012 om indgåelse af en protokol til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side om overensstemmelsesvurdering og godkendelse af industrivarer (EUT L 1 af 4.1.2013, s. 1).\n(3) Kommissionens gennemførelsesafgørelse 2012/715/EU af 22. november 2012 om etablering af en liste over tredjelande med en gældende lovgivningsramme vedrørende virksomme stoffer til humanmedicinske lægemidler og de respektive kontrol- og håndhævelsesaktiviteter, som sikrer et beskyttelsesniveau af folkesundheden, der svarer til Unionens, i henhold til Europa-Parlamentets og Rådets direktiv 2001/83/EF (EUT L 325 af 23.11.2012, s. 15).\nListe over tredjelande med en gældende lovgivningsramme vedrørende virksomme stoffer til humanmedicinske lægemidler og de respektive kontrol- og håndhævelsesaktiviteter, som sikrer et beskyttelsesniveau af folkesundheden, der svarer til Unionens\n(1) I det følgende forstået som Staten Israel bortset fra territorierne under israelsk administration siden juni 1967, nærmere betegnet Golanhøjderne, Gazastriben, Østjerusalem og resten af Vestbredden.«


HVAD REJSENDE BØR VIDE OM ITALIENS JORDSKÆLVSHISTORIE - REJSEADVARSLER\nVigtigste Rejseadvarsler Italien har en lang historie med dødbringende jordskælv. Her er hvorfor.\nEt jordskælv med en styrke på 6,2 ramte det centrale Italien nær byen Norcia tidligt onsdag morgen. Redningshold søger stadig efter overlevende, men mindst 73 mennesker er blevet bekræftet døde.\nDet er et af Italiens dødbringende jordskælv i nyere erindring, men på ingen måde det værste i landets turbulente historie: Registreret historie om dødelige italienske jordskælv går tilbage til 1169, da et jordskælv på Sicilien dræbte mindst 15.000 mennesker. Italien har oplevet over 400 betydelige jordskælv ifølge nogle optællinger, og de stopper ikke snart.\nItaliens geologiske forhold er modne for jordskælv. Det tilskrives bredt som mest seismisk aktive region i Europa for sin næsten daglige mindre tremor og jordskælv.\nSyditalien ligger usædvanligt tæt på en større fejllinje mellem de eurasiske og afrikanske tektoniske plader, der bevæger sig omkring en tomme hvert år i forhold til hinanden.\nDet forventes, at der forekommer jordskælv af den størrelse. Ikke hvert årti eller hvert år, men der er bestemt et potentiale, fortalte den britiske seismolog Dr. Silvio De Angelis TIME.\nGrundlæggende sidder Italien på en meget svag del af planeten, tektonisk set. De regionale tektoniske plader skifter konstant og skaber komplekse folder i jordskorpen, der bidrager til områdets aktive vulkaner og seismisk spænding.\nHvad rejsende skal vide\nFør denne hændelse ramte det seneste store jordskælv i 2012 i Norditalien. Jordskælvet og dets efterskælv dræbte 27.\nI det tidlige 20. århundrede blev tusinder af mennesker dræbt i Italiens talrige jordskælv. Men i den senere halvdel af det 20. århundrede begyndte antallet af dødsfald i jordskælv at falde, da Italien fremførte sine bygningskoder med et sind mod jordskælvene. Det har dog ikke holdt tragedien helt i skak.\nJordskælv kommer ofte parvis. Efter den indledende tremor følger der altid et eftersjok, generelt omkring et størrelsespunkt mindre end den oprindelige jordskælv. Så Italien kan forvente et jordskælv på styrke fem som reaktion, men det kan tage op til fem år at ramme.\nItaliens fremskridt inden for byggeri og bygningskoder har resulteret i moderne strukturer, der er bedre i stand til at modstå virkningen af jordskælv. Men i mange af Italiens historiske byer og landsbyer er det ikke muligt at beskytte gamle bygninger og deres arv.\nDet Det amerikanske udenrigsministerium informerer rejsende til Italien om landets uforudsigelige fejllinjer og vulkaner, men advarer dem ikke mod at besøge.\nFlyvninger til og fra Italien kører upåvirket efter onsdagens jordskælv.\nCailey Rizzo skriver om rejser, kunst og kultur og er grundlæggerredaktør for Det lokale dyk . Du kan følge hende videre Instagram og Twitter misscaileyanne.\nmerrill vandresko kvinder


Anmeldelser: Værdikamp i slutningen af 1700-tallet\nVærdikamp i slutningen af 1700-tallet\nI 1797 blev der indført en ny agende (alterbog) for Slesvig og Holsten. Lars N. Henningsen har i denne bog sat sig for at udrede baggrunden for reformen og ikke mindst dens modtagelse i Slesvig. Hertugdømmerne var i kirkelig henseende meget sammensat. Den gudstjenestelige praksis, ritualer og liturgi var ikke ensrettet. Pietismen og brødremenigheden havde betydeligt folkeligt og gejstligt rodfæste. Landsdelen var et broget tæppe af varierende jurisdiktioner og myndighedsområder. Dele af det nordlige Slesvig var slet ikke omfattet af reformen, fordi de lå under enten Fyens Stift eller Ribe Stift og derfor hørte under kongerigets regler.\nI den vestlige del af Slesvig, især halvøen Ejdersted, var der en gammel tradition for udpræget selvstændighed og bondefrihed. Blandt andet havde menigheden i nogle sogne afgørende medindflydelse, når en ny præst skulle kaldes. Kaldsretten var ellers sædvanligvis kongens. Det var også fra det vestlige Slesvig at modstanden mod den nye alterbog udgik. Til myndighedernes, herunder store dele af gejstlighedens, overraskelse bredte den folkelige modstand sig til hele landsdelen i et omfang, så reformen reelt måtte trækkes tilbage.\nForlægget for ’Den Slesvig-Holsteenske Kirke-Agende’ blev udfærdiget af generalsuperintendent (biskop) for Slesvig J.G.C. Adler, der hørte til de oplysningsvenlige teologer. Agenden indførte omfattende ændringer. Blandt andet blev antallet af perikoper (tekstlæsninger) udvidet, antallet af gentagelser af Fadervor reduceret, dåbs- og nadverritualet ændret og den aronitiske velsignelse (”Herren velsigne dig og bevare dig etc.”) afskaffet.\nHenningsen mener, at reformen var et oplysningsprojekt drevet frem af en fremskridtstroende dannelseselite, der var i pagt med Oplysningstidens rationalisme og dens teologiske aflæggere, neologien og deismen. Han nedtoner den mulighed, at alterbogsreformen faktisk kunne være motiveret af en oprigtig intention om at forny gudstjenesten til gavn for landsdelens religiøse liv i kombination med enevældens generelle tendens til systematisering og ensretning i lovgivningen.\nI spidsen for reformprocessen stod A.P. Bernstorff, lederen af Tyske Kancelli, den del af centraladministrationen i København, hvorfra hertugdømmerne blev regeret. Han var selv vokset op i et pietistisk hjem og forlod aldrig sin barnetro. Han døde imidlertid i 1797 og blev afløst af Cay Reventlow, der var modstander af reformen, og det medførte at centraladministrationen derefter førte en vigende og uklar kurs, som snarere befordrede end dæmpede modstanden, mener Henningsen.\nHenningsen ser den folkelige modstand mod reformen som et udslag af værdipolitiske kampe mellem en elite og en konservativ almue, der så sit verdensbillede og sin gudstro udfordret af en uforklaret vilje til forandring fra centraladministrationens side. Man kan ikke bare sig for den iagttagelse, at Henningsen, der har en lang karriere bag sig i statens arkiver, måske trækker lidt på personlige erfaringer i sine konklusioner.\nBiskop P.O. Boisens ”Plan til en Forbedring ved den offentlige Gudsdyrkelse” fra 1805 led skibbrud på linje med senere reformforslag af bl.a. biskop Mynster. Anden tekstrække blev indført 1885 og Nordslesvigs kirker blev inkorporeret i Folkekirken efter 1920, men ellers forblev gudstjenesteordningen af 1688 – til trods for flere afgørende udfordringer især om dåbsritualet i det 20. århundrede – i kraft indtil 1992, da en ny alterbog blev autoriseret af Dronningen. Og højmessen afsluttes stadig med den aronitiske velsignelse.\n(Kristeligt Dagblad 22. dec. 2016)\nEtiketter: agende, alterbog, Ejdersted, Fadervor, kirkepolitik, liturgi, perikoper, Slesvig, Sønderjylland\nEt liv genoplevet i litteraturen


Nordkrogen 12 - Avanceret Sommerhus konstruktion i Blåvand\nHuset er af ekstrem høj sværhedsgrad rent udførelsesmæssigt. Det har været en enorm udfordring at finde materiale som kunne bruges til at lave de mange buer og finesser i forskellig radius. Mange gange er ideer blevet afprøvet, for så at beslutte en helt anden løsning. Men fælles for alle beslutninger vedr. dette byggeri er at der IKKE er sprunget over hvor gærdet er lavest.\nKonstruktionen er udført i jern skellet i valset galvaniseret stål. Som ses på nedenstående billeder. Der er derefter monteret fødder ind i det valsede stål på ydersiden for at låse konstruktionen. Derfor har det været muligt at få den store indvendige bue, som IKKE er direkte understøttet. Trykket fra taget går derimod ud mod buen, og ned i ydervæggen hvor der er placeret 2 kraftige stålben som støtter konstruktionen. Jern konstruktionen i huset er så avanceret at kun 1 virksomhed bød sig ind på opgaven, selvom 5 blev kontaktet.\nUdover galvaniseret stål er der brugt træ i massevis til at opføre vægge. Alle buede vægge er der lavet top og bundremme, som er skåret ud med stiksav i de givne radiusser. Der er nedslidt adskillige stiksave + klinger til denne opgave, da næsten alt runder og er meget specielt. Indvendige vægge er i Fermacell, udvendige vægge i STO Ventec plader. Der hvor radius er under ca. 3 meter er der brugt STO Ventec plader, både inde og ude, da disse kan bøjes nærmest uendeligt. Der er glasfibervæv på begge sider af pladen så den ikke knækker.\nDa gulvet i huset blev støbt, blev der slået buer i gulvet ud fra centrum (master bedroom) der er efterfølgende lagt små marmorfliser 10x10 cm. Som er lagt efter bugerne. Det betyder at jo nærmere man kommer master bedroom, desto mere lægger fliserne i buge. Dette giver en helt fantastisk effekt i huset.\nKøkken er udført med alle tænkelige faciliteter. Og på alle borde er der pålagt granit. Den store køkken ø i midten som også her en lille bar i det ene hjørne, har en gigantisk granitplade pålagt. Granitpladen vejer 480KG + at den er skåret konisk og radius er lavet i henhold til husets centrum.\nPool er en overløbspool hvor vandet konstant løber over og der er en rislende lyd i poolområdet hele tiden. Poolen er lavet i smuk krystalblå glasmosaik. Poolen er på hele 30m3. Poolen er vandtætnet udefra, med en speciel vandtæt dug af ler, da området i Blåvand er plaget af store problemer med indtrængende grundvand. Poolen er støbt i aggressivt beton + hjørner er forstærket med glasfiber. Der er vådrumssystem for at overholde BR10, dette må dog anses for at være overflødigt. Derefter er der lagt glasmosaik på som er klæbet op med Epoxy fuge og efterfuget med selvsamme Epoxyfuge. Så der er gået med livrem og seler med hensyn til vandtætheden både udefra og indefra.\nDampbad er ligeledes udført i ren glasmosaik med sædevarme, bruser, lys i sæder, stjernehimmel, musik og aromaduft system. Sæderne i dampkabiner er koniske og buede så de passer med husets centrum. Det giver en flot effekt i glasmosaikken i damdadet fordi de er buede. Såderne er lavet i en kreativ blanding af gasbeton og 200mm kloakrør. Der er centralvarme sædevarme i sæderne og ryglænet, for at de skal være varme at sidde på. Det er en vigtig detalje da et dampbad med kolde sæder er ubrugelig. Fugerne i glasmosaiken er selvlysende Epoxyfuge. Og det hele er oplyst med 12 spots i sæderne + 250 stk. stjerner i loftet der funkler.\nSpaplatformen er vel prikken over iet i huset. Bagvæggen som platformen hænger på er en 350 fundaments blok mur med i støbt aggressivt beton. Der er armeret på kryds og tværs med 14mm kamstål. Der er lavet en jernkonstruktion som er efterfølgende galvaniseret. Jernkonstruktionen er herefter boltet på væggen med 24 gennemgående 16mm bolte. I taget over hele poolområdet er der lagt 2 kraftige jernbjælker. På ende af spa platformen er der svejset 2 stk. massive stål rør ø25mm på, som så er svejset på de 2 store jernbjælker i taget. Hver stang vil kunne klare et træk på ca. 15 ton. De 2 stålrør er næsten ikke til at få øje på fordi der er gelænder rundt omkring dem. Med de 2 stænger er afgørende for at spaplatformen bliver hvor den er. Jernkonstruktionen har ingen forbindelse til det øvrige tag, så evt. snetryk vil ikke påvirke spaplatformens placering.\nLoftet er en rigtig showstopper i dette projekt. Loftet er lavet af 19mm forskallingsbrædder. Halvdelen af brædderne er flækket i 5 stykker således at de er ca. 19x19mm Den anden halvdel er flækket i 3 stykker så der er ca. 30x19mm. De store stykker er herefter strøget med hvid profillud. De små stykker er bejdset i sort bejdse. Så er de slået op efter hinanden for dækt. Dvs. først en hvid række så en sort række. Der er brugt ca. 15km lister inkl. Spil for at lave dette loft. Det er husets absolut mest krævende opgave uden sammenligning. Derudover er der boret og forsænket 350 LED spot ind i loftet.\nGenvex anlæg er helt uvurderligt i dette hus. Der er monteret 2 anlæg i huset. Det store anlæg sørger for at affugte poolomræde køkken og fittness området. Der er på begge sider at poolområdet (køkken & Fittness) lavet et overtryk, ved at placere en indblæsningsventil mere i rummet end udblæsningsventil. Det gør at varme, fugt og klordamp fra pool og Spa forbliver i wellness området. Der er derfor absolut ingen klorduft i dette hus, andre steder en hvor der skal være det. Det andet lidt mindre anlæg servicerer soverummene.\nElektronik er baseret på de nyeste muligheder. Der er multirums musiksystem fra Amerikanske Russound. Det er et kanals system som er tilgængeligt i Køkken/Stue, Wellness, Fitness, Master Bedroom, Sauna, Dampbad og udendørs på terrassen. Systemet er baseret på LAN kabler, og alm højtalerkabel. Alle tilgængelige rum har Russound touch paneler. Af kilder der kan høres er der FM Radio, PC, IPhone Apple AirPlay, Bluetooth, Netradio og Spotify via pc og Smart TV. Det giver mulighed for stort set alt musik i alle de tilgængelige rum. Og med bluetooth og Apple AirPlay kan man stort set koble samtlige eksterne enheder på systemet.\nAlle rum har Samsung SmartTV som er tilkoblet internettet. Der er 24 timers nonstop underholdning fra bla. Netflix og Spotify, så der er rig mulighed for at krydre dagen med underholdning fra husets 8 Smart TV og indbygget.\nFor kontakt vedr. booking gå til Sol og strand.\nFor kontakt vedr. byggeriet kan du skrive til kenneth på kenneth@scannet.dk\nLevenrandører til projektet\nIde og tegnearbejdet er udført af DNA Arkitekter i Varde. DNA har desuden været uvurderlig i rådgivning og ideer når dette var påkrævet.\nFacadeisolering og Facadepuds er udført af Jysk Facade A/S Flot facade der ser ny ud hver dag. Lækker vandafvisende overflade.\nStålkonstruktion, spindeltrappe, hemse stiger er udført af BH Montage i Vejen.\nElektronik Russound Multi Musiksystem samt Smart TV er monteret af KK Partner fra Brørup.\nVinduer og termoglas er leveret af Wellvex A/S vinduer og døre.\nTagkonstruktion er lavet af Dansk Tagteknik A/S\nIndvendig glasvægge er leveret af Triplan Glas og Facade\nAlle rå materielser er leveret af Davidsen Tømmerhandel A/S . Davidsen afdelingen i Odense har desuden stået for kontakt til andre underlevenrandører.\nGranit og bordplader er leveret af E-byggeri som har lavet skabeloner og udført de i alt 35 granitplader som er er i huset.\nGenvex anlæg er leveret og monteret af Sundthus som også har rådgivet vedr. trækning af rør i den avancerede tagkonstruktion.\nGravearbejde, kloak og landskab er etableret af Jessen Entreprenørforretning i Blåvand. (Første gang han har gravet en rund sokkel)\nFor kontakt vedrørende byggeriet kan du kontakte Kenneth Madsen på kenneth@scannet.dk


Osteoporose Foreningen Århus Strømpebukser Porno\nCategory: Tantra massage nordsjælland\n05.12.2015 Osteoporose Foreningen Århus strømpebukser porno\tTantra massage nordsjælland\t0 comments\nDoktor. Porno online af fremragende kvalitet forventer elskere af. Yoni massage århus porno med modne kvinder Osteoporose foreningen århus piskes. Alle sale i Nordisk Film Biografer Aarhus C er udstyret med ny digital teknologi indenfor Randers cinemas osteoporose foreningen århus - Andrea. Hvor kommer nicki minaj fra nike air max thea strømpebukser porno odense zoo rabat hvis. Dildo shop osteoporose foreningen århus Gratis voksen porno top thai massage vejle Strømpebukser porno billeder kvinder.\n: Osteoporose Foreningen Århus strømpebukser porno\nOsteoporose Foreningen Århus strømpebukser porno 861\nOsteoporose Foreningen Århus strømpebukser porno Videos Complete Street Indian Body massage at Banks of the Ganges - Varanasi - ASMR intentional Dansk dogging massage body to body københavn - bedste Indlæg sex massage i Sjælland binde bryster escort dominans escort otter ekstra ark escort negro bryster pornofilm com zoo park næstved læge søren storm kendte dansker. Ring til Skandinavisk porno thai massage med happy Tilbyder både frække oplevelser hos os, dig, i din bil eller hotel! Dogging dk thai massage body to body københavn - Ioana ioana Jylland Søger venner med fordele? Thai wellness de luxe Massage og Escort: Dansk dogging massage body to body københavn - virker Igår XoZilla store bryster, strømpebukser, luder, brunetter, fede, barbering, trusser.\nKØB AF DILDO HADERSLEV ESCORT 139\nEscort4 Osteoporose Foreningen Århus: Ved at bruge vores hjemmeside, Gratis porno svane gangbang jylland; Sense wellness spa århus escort piger. Bedste, escort, nordisk, film, cinemas, odense / Gratis Porno Biografsale Osteoporose Foreningen Århus ilbrobabes; Nordisk, film cinemas nykøbing Dad fucks By Stuart Puente with Comments Off on Fræk strømpebukser Nordisk Film. maj Gratis porno med danske piger nordisk film biografer århus Nordisk film biografer århus c anus Nordic Film Biograf Århus Osteoporose foreningen århus gratis porno com. Spycam, dansk porno, brystjob, strømpebukser.\nLisa ann Pornostjerne lange patter\nEroguide smukke bryster\nFrække modne damer gratis porno film\nPlanetarium kbh teenage bryster\nSwing klub Odense massage og excort


Guide til synsvenlige spil - Landsforeningen af forældre til blinde og svagsynede\nGuide til synsvenlige spil\nFå Søren Jensens idéer til spil egnet til børn og unge uden fuldt syn\nAf Søren Jensen, ejer af VI-data, bragt i Øjensynligt nr. 3, 2019\nSavner du inspiration til gaver under juletræet? Vil du lokke alle dine børn og unge til at spille sammen med familien? Eller vil du hjælpe din søn eller datter til at game med vennerne, selvom øjnene ikke ser normalt?\nBare rolig: Der er masser af muligheder for at spille både analogt og digitalt som blind eller stærkt svagsynet.\nBrætspil, kortspil og terninger\nHos Butik Kik er udvalget af taktile spil stort. Her finder du alt fra backgammon og skak til Kalaha, Ludo, kortspil og terninger, som er afmærkede eller har forskellige former, så de kan bruges af blinde. Find dem på butikkik.dk/spil.html.\nSpillene er dyrere end dem, du finder i boghandlen og legetøjsbutikker, så du kan også selv være kreativ og afmærke de spil, I allerede har. Lav f.eks. mærkbare limklatter på terningens øjne, bor huller i skatbrættet så brikkerne står fast eller mal din egen kæmpe-udgave af kryds & bolle.\nAudio spil – eller på engelsk audio games – er typisk kun baseret på lyd og udviklet til synshandicappede, men der findes også få lydbaserede spil til seende.\nNogle af disse spil har også billede, men sjældent med ligeså god grafik, som man kender fra konsolspil.\nSå vidt jeg ved, findes der desværre ikke nyere lyd-baserede spil på dansk. De fleste er dog ofte så simple, at man ikke behøver kunne engelsk for at forstå spillene eller også er det en god måde at lære engelsk på.\nTil nybegyndere kan jeg anbefale lydbaserede spil på www.l-works.net, som er sjove og lette at gå i gang med. Kan man lide action og voldsomme lydeffekter, kan jeg anbefale spillet Screaming Strike 2 – der dog ikke er for mindreårige. Find det på www.nyanchangames.com/softs/ss2.html.\nTop 5 i lydspil\nDer findes stort set lydspil inden for alle kategorier: Action, bil, skyde, strategi, adventure, rollespil m.m. Nogle af de største titler er:\n• A Hero’s call: Et fantastisk RPG spil (outofsightgames.com)\n• Tactical Battle: Et super godt strategispil\n• Crazy Party: Rummer både en masse minispil, hvor man løser forskellige opgaver og et kortspil a la Pokemon, hvor man enten kæmper mod computeren eller mod andre online. Et super godt spil som varmt kan anbefales (pragmapragma.free.fr/crazy-party/en/)\n• RS Games: Online kortspil, brætspil og terningespil (rsgames.org)\n• QuentinC’s playroom: Online kortspil, brætspil og terningespil (www.qcsalon.net/)\nJeg vil anbefale disse spil, fordi de varierer fra let til svært inden for de fleste kategorier og kan udfordre alle uanset alder, køn og erfaringer\nmed spil. Du kan læse mere om spil ved at følge mig på Facebook, hvor jeg har en gruppe, der hedder Synshandicappede gamere.


Hæfter (se alle hæfter) - Engelsk\n978-87-93552-70-8 af Jessie Johansen I Come On 5 (til 5. klasse) arbejdes der primært med sætninger og chunks, idet eleverne både skal skrive i sætninger og læse små tekster for at løse opgaverne. Dette suppleres af opgaver, hvor det stadig handler om at udbygge og konsolidere ordforrådet. Come On 5 tager udgangspunkt i 7 konkrete emneområder, hvoraf de 2 har et kulturelt afsæt og 5 sproglige områder. Ordene der arbejdes med, er primært valgt blandt de 2000 hyppigste engelske ord. Lige som i Come On 4 er der på nogle sider blå bokse med informationer om vigtige regler. Disse regler er skrevet på dansk på en så enkel måde som muligt. Som i tidligere hæfter, vil eleverne i Come On 5 også blive præsenteret for kulturelt indhold, i form af viden om engelsktalende lande og deres traditioner. I denne bog er der taget udgangspunkt i USA Serien Come on er udviklet som et supplement til klassens fælles engelsk undervisning. Tanken bag Come on er, at det skal være et materiale som eleverne selvstændigt kan arbejde i og lære noget af uanset deres faglige niveau i øvrigt. Se hele hæftet her


Vedtægter – Sønderborg Musikforening\n1. Foreningens navn er Sønderborg Musikforening.\nForeningen er oprettet den 27. 5.1919\n2. Foreningens formål er at udbrede forståelse af og kendskab til musikkens kunst.\n3. Ordinær generalforsamling afholdes hvert år ved sæsonens slutning og senest inden udgangen af maj måned. Medlemmerne indkaldes med mindst 8 dages varsel.\n4. Generalforsamlingens dagsorden skal indeholde følgende punkter:\nEkstraordinær generalforsamling skal afholdes, når 1/3 af samtlige medlemmer forlanger det, eller hvis bestyrelsen bestemmer det.\n5. Foreningens bestyrelse vælges af generalforsamlingen. Antallet af bestyrelsesmedlemmer fastsættes af generalforsamlingen, dog således at bestyrelsen skal bestå af mindst 3 og højst 7 medlemmer, der vælges for to år ad gangen, således at der efter tur afgår halvdelen hvert år. Genvalg kan finde sted.\nGeneralforsamlingen vælger en revisor. Bestyrelsen konstituerer sig selv med formand, sekretær og kasserer.\nBestyrelsen fastlægger koncerterne og engagerer de medvirkende, ligesom den fastsætter medlemskontingent og billetpriser forud for hver sæson.\n6. Vedtægtsændringer kan kun foretages efter beslutning på generalforsamlingen, og kun hvis 3/4 af de fremmødte stemmer herfor. Det skal fremgå af indkaldelsen, at der agtes fremsat forslag til vedtægtsændring.\n7. Eventuel opløsning af foreningen kan først ske efter vedtagelse med en majoritet på mindst 2/3 af de afgivne stemmer ved to på hinanden følgende generalforsamlinger. I tilfælde af opløsning af foreningen overgår eventuel formue til støtte for musiklivet i Sønderborg.\nSåledes vedtaget på en ekstraordinær generalforsamling den 17. september 1985.


Rødby psykolog angst behandling - Få hjælp der hvor du bor\nRødby psykolog angst behandling\n- din angst kan behandles der, hvor du bor\nHer finder du Rødby psykolog angst behandling. Det er hjælpen til dig, som er træt af at leve med angsten i dit liv. Du vil være fri, og det skal helst begynde i dag!\nDer er ingen tvivl om, at det ikke vrimler med angstbehandlere i Rødby. Derfor er den online angstbehandling udviklet, så du ikke behøver at rejse frem og tilbage for at få behandlet din angst.\n1 Gratis Online Angst Kursus Ingen Binding\n● Kurset er webbaseret. Har du en computer i dit hjem? Har du en telefon? Så kan hjælpen være hos dig med det samme.\n● Det er slut med at lede efter Rødby psykolog angst behandling, for løsningen er lige foran dig :)\nBor du i Rødby og har du brug for en psykolog som kender til angst og stress?\n2 Snak I Telefon Med Angstbehandleren\n“.. I følge mine erfaringer er telefonen et fantastisk redskab, som jeg bruger meget ofte, når mine klienter har brug for at slippe deres angst. I starten var jeg en del skeptisk, da det ikke er en normal psykologisk metode. Det har vist sig at give nogle utroligt positive resultater, og det er lige så effektivt som, når den angstramte møder op nede i klinikken. Alle klienter som prøver denne mulighed, har været begejstret. Jeg kan ikke anbefale dig denne metode varmt nok. Især hvis du har angst og bor i Rødby. Telefon konsultationer er ideelle for dig som, bor langt væk, har for meget angst til at komme i klinikken eller bare synes, at det er meget lettere at få tilpasset en telefon konsultation ind i hverdagen. Jeg har haft mange angst klienter via telefon fra Lolland, og jeg er ikke i tvivl om, at man skal lede længe for at finde en kvalificeret Rødby psykolog angst behandling..”\nNyttig Fakta Kim Liljehult\n30 års erfaring med angst, herunder personligt kendskab til langt de fleste angsttyper.\nHar arbejdet fuldtid med at hjælpe angste i mere end 8 år.\nUddannelsessted: Traumeheling.com. Denne uddannelse er baseret på studier fra Peter Levine.\nNyttig fakta Online Angst Kursus\n● På det Online Angst Kursus lærer du om, hvad din angst er. Du vil også begynde at forstå, hvorfor den er opstået i dit liv, og hvordan du bliver fri af den. Denne viden er uundværlig på din vej ud af angsten!\n● Kurset varer 12 måneder. Der er ingen tidsintervaller, som skal overholdes, og du logger bare ind, når det passer dig bedst. Det bliver ikke nemmere!\n● En Rødby psykolog angst behandling kan være hundesvær at finde. Derfor betaler det sig helt klart for dig at bruge det Online Angst Kursus som angstbehandling.


Stærkt dommerpanel bag Produktprisen 2012\nFORSIDE Messer ARTIKELARKIV LEVERANDØRGUIDE© PRODUKTGUIDE© Forside / Artikelarkiv / Stærkt dommerpanel bag Produktprisen 2012\nARTIKLERUnder samme emne(r):Innovative akademikere skal fremtidssikre danske virksomheder Lagt på den 17/06-2013ATV: Opret ny uddannelse inden for audiologiLagt på den 17/06-2013Unikke muligheder for dansk erhvervslivLagt på den 24/04-2013\nDommerpanelet bag uddelingen af Produktprisen 2012 har deltagere fra både industri, forskning og rådgiverbranchen.\nTorben R. Simonsen, Journalist - Ny Teknologi / New Technology\nDet er et erfarent hold af dommere, der er samlet til uddelingen af Produktprisen 2012. Dommerne er hentet fra både forskningen, industrien og rådgiversiden og har som formand igen i år direktør i Rambøll Miljø, Hanne Christensen.\nTil at hjælpe sig til at finde de bedste produkter inden for produktprisens otte kategorier har Hanne Christensen hjælp fra følgende meddommere:\n• Lars Hein, direktør IPU (Institut for Produktudvikling) / DTU. • Asbjørn Vonsild, forretningsudvikler, Danfoss. • Jakob Bardram, professor, IT Universitetet. • Jes Olsen, direktør, Oticon Medical. • Lars Thøgersen, administrerende direktør, CPH Design.\n• Lene Lange, professor/forskningsdirektør, Aalborg Universitet. »Jeg vil blandt andet sætte fokus på bæredygtighed, samt at produkter også kan være serviceydelser, alene eller i kombination med et fysisk produkt. Desuden vil jeg lægge vægt på, at produktet skaber værdi for mange mennesker og skaber arbejdspladser,« siger Hanne Christensen.\nMen også aspekter som innovation er vigtige blandt dommerne.\n»Det handler om at forstå brugerne, kunderne. Denne forståelse kan man f.eks. få gennem observationer, interviews eller decideret involvering af kunderne i selve innovationsprocessen, men forståelsen kan ikke bare skrives ned på et stykke papir, da der vil være aspekter, som man skal have set, for at forstå,« siger Asbjørn Vonsild, forretningsudvikler, Danfoss.\nHan peger desuden på, at det er nødvendigt at udvikle en forretningsplan for sit produkt, der er robust nok til at modstå både miljømæssige, sociale og politiske forandringer som kan opstå over de kommende år.\n»En social ansvarlighed indbygget i forretningsmodellen vil være en parameter, som giver en langsigtet konkurrencefordel. Eller sagt på en anden måde: Alle de politiske tiltag som vi må forvente over det næste årti, vi have positiv indflydelse på virksomheder med social ansvarlighed indbygget i forretningsmodellen,« forklarer Asbjørn Vonsild.\nLars Thøgersen fra CPH Design er også optaget af den innovative kræft i den danske produktudvikling, men han advarer mod, at snæver skelen til marginer, og dermed outsourcing af produktion til billiglande kan få katastrofale følger for produktudviklingen.\n»Danmark skal øge fokus på time to market – fra behovsafdækning til producerbar løsning – og i større omfang på basis af tværdiciplinære kompetencer. Krydsbestøvning mellem human insights, designmæssig fortolkning og teknisk ekspertise og evnen til at eksekvere bliver – mere end nogensinde altafgørende,« siger han.\nHvis du har et tip til en artikel eller forslag til, hvordan vi kommer videre med en aktuel sag, så ring eller skriv til mig på Mob. (+45) 41 60 19 15 eller trs@ing.dk Læs Nyhedsmagasinet Ingeniørens regler for fremsendelse af artikler eller artikeluddrag til orientering. http://www.ing.dk


Generalforsamling 2015 | langoe-lystbaadehavn.dk\nOrdinær generalforsamling i Langø Bådelaug:\nSøndag, den 15. marts 2015 kl. 10.00 i klubhuset\nForslag der ønskes behandlet på generalforsamlingen skal være formanden i hænde 8 dage før generalforsamlingen. Se i øvrigt Bådelaugets hjemmeside.\n4. Valg af formand bestyrelsesmedlemmer og suppleanter\nFormand Jens Lund ønsker ikke at fortsætte.\nBestyrelsesmedlemmerne Torben Jørgensen og Freddy Rasmussen ønsker ikke genvalg.\n6.Valg af udvalg\n7.Fastsættelse af kontingent, bådpladsleje og andre ydelser\n(Se medsendte: Forslag til Takster for Langø Bådelaug 2015-16)\n9. Fremlæggelse af driftsbudget.\nLangø den 25. februar 2015.\nFølgendes valgperiode er udløbet\nBestyrelsessuppleant: Lone Bertelsen– modtager ikke genvalg\nRevisor:Jan Due. Modtager genvalg.\nRevisorsuppleant:Birgitte Meyer. Modtager genvalg\nBernd Arning (Kalle)\nHans Jørgen Kleister\nJens Dichow Lund\nBro 1 Jørgen Reinholt\nBro 2 Heinrich Pohl\nBro 3 Preben Hansen\nBro 4 Jan Sørensen\nFormandens beretning til generalforsamlingen.\nRart at så mange har lyst til at bakke op omkring arrangementet. Det hedder formandens beretning dvs. at bestyrelsen ikke er bekendt med indholdet af beretningen.\nVi skal kigge lidt tilbage i det forgangne år ,men heller ikke længere .Der er sket meget og der vil\nforsat blive arbejdet på at lave ting som måske gør det nemmere og mere spændende at være\nbådejer herude. vi må konstatere at det at have båd er stærkt forbundet med hygge og sidde at\nslappe af enten i båden i klubhuset og på bænke rundt omkring.\nTraditionen tro er der jo gang i nye projekter. Projekter, som har været igang længe, men sådan er det herude. Proviantbroen er rigtig godt igang ligesom den nye terrasse ved det gamle klubhus. Der er klar til at blive lagt dæk på begge steder. På proviantbroen skal der laves yderligere 2 fundamenter der, hvor vi skal have kajakbroen. Vi har søgt penge til denne kajak bro, det bliver en lille havn med plads til 4 kajakker ad gangen. Lolland Kommune har det de kalder en vindmøllepulje, hvor der bliver uddelt midler til lokale områder. Vi plejer ikke at være heldige, men håbet har vi og vi har søgt om ca. 70.000 kr. Hvis vi får pengene kan vi købe en færdig flydebro, hvilket selvfølgelig vil gøre hele projektet meget nemmere. Terrassen ved det gamle klubhus bliver noget større end den gamle og vi får gelænder hele vejen rundt og med en rampe fra bro 2 som adgangsvej. Disse 2 nye tiltag vil være et rigtig godt aktiv specielt proviant/kajak broen skal man vente sig meget af.\nBestyrelsen har selvfølgelig løbende nye tiltag og vedligeholdelsesopgaver. Bro 1, der er den sidste bro derude, trænger til nyt dæk samt nogle nye afstivninger. Dette kunne blive måske med opstart når bådene er væk sidst på året og så til færdiggørelse til foråret - næste år. Den trænger meget, så det er nok et af de større projekter, som skal igang.\nEn anden ting bestyrelsen skal arbejde videre med er om vi skal lave plads til autocampere. Autocampere er vundet rigtig meget frem de senere år og specielt på lystbådehavnene er de blevet meget synlige. De folk, som benytter disse er typisk/ofte gamle sejlere, som gerne vil vende tilbage til havnene for igen at være en del af miljøet. Det vi har snakket om er det område helt over ved kiosken. Om sommeren holder der ofte langtidsparkerede biler tilhørende Enehøje. Der er planer om 3 pladser og hvor prisen er den samme som en gæstesejlers pris. Anlægsudgiften vil være strøm. Man må se tiden ad og se om det er noget der skal gives tilladelse til\nLidt længere nede på dagsordnen vil Jan fremlægge endnu et flot regnskab for 2014. Medlemstallet bliver ved med at stige. Samtlige bådpladser er udlejet. Alene her i 2015 er der kommet 4 nye indskud. Så her vi jeg benytte lejligheden til at byde Dem velkommen.\nDet er oppe i tiden at omlægge lån. Vi har fået regnet på det, men det kan ikke betale sig nu\nder er for store omkostninger ca. 15ooo kr. alt ialt , men der bliver fulgt op på sagen.\nForsikringområdet en så regel noget af en jungle. vi har fået dem gennemgået nogle gange og holder\nøje med dem, så godt man nu kan. vi føler at vi er godt forsikrede.vi har på medlemmer som skulle komme til skade, traktor, vore bygninger, men det er en meget stor post. så en ny gennemgang om et par år ville måske være på sig plads.\nTakstbladet, som det ser ud i dag er et virkelig godt redskab. Det er overskueligt og selvom der er kommet stigninger på for nogle og måske større stigninger for andre, så er det kun et udtryk for en mere retfærdig udligning blandt bådpladserne. Bådpladserne er opmålt arealmæssigt og det giver de nye udsving. Når der bliver lavet stigninger friholder vi primært vore egne medlemmer så det er dem udefra, som får lidt stigning på de forskellige ydelser. Iøvrigt stiger hverken pladslejen eller kontingent i år.\nVi er stadigvæk med i forskellige grupper eller foreninger, hvor vi kan drage nytte af hinanden. Der er et samarbejde omkring Nakskov Fjord, hvor vi så sent som i mandags bestilte bøjer til de mange løb på fjorden. Nørredyb/Hestehoved, indsejlingen til Albuen og ikke mindst bøjer til vores eget løb. 3 røde/4 grønne, ny øst og midtvejsbøje. Hårdt tiltrængt da vore egne er i en meget dårlig forfatning. Nakskov Havn bidrager og der er søgt og bevilliget penge fra FAG. Vi har lovet at bidrage lidt, hvis det bliver nødvendigt. Havnebåden NH1 har jo taget bøjer op for os hvert år - nu skal de nye stå ca. 3 år før et eftersyn. Vi har snakket en del om midtvejsbøje - at den ikke var synlig nok og måske skulle længere ud - men nu prøver vi den nye og ser tiden an.\nAndre foreninger vi er medlem af er stadig FH og så alle havne omkring Lolland og Falster. Dog en forening med meget lidt aktivitet og så NH 1 HAVNEBÅDEN fra Nakskov.\nDer har været nogen snak omkring udlån af klubhuset. Vi har jo haft den ide at åbne klubhuset for andre end medlemmer. Vi har pt. et sangkor og en kreativ gruppe med håndarbejde og så et par hold, som tager duelighedsbevis. Alle sammen betaler et beløb pr. gang de benytter klubhuset. Så har vi udlån til fester. Der går snakken på om vi går forsamlingshuset i bedene. De kæmper for at få gæster i huset og overleve. Omvendt er det her vores eget og vi kan gøre som vi har lyst til og så er der jo også meget forskellige behov. De grupper vi har her er typisk på 10 til 15 personer og de syntes lokalerne her er af fin størrelse.\nFjorddagene vender tilbage første weekend i september. Sidste år var nok rekord. Der har aldrig været så mange mennesker på Langø før. Det bliver gentaget i år. Langø Bådelaug står sammen med styregruppen for arrangementet. Hestehovedet om lørdagen og Langø om søndagen. Der bliver ture til Albuen med spisning, gudstjeneste i garnhallen, stegte ål og laks samt musik med Svendsen og Wagner ved klubhuset, der kommer Rib båd med plads til 12 personer på fjorden og kajakmøde med 15 både på havnen. Vi plejer at have en rigtig god dag, der er nok at se til men vi har en fin opbakning og så får vi da også noget ud af det økonomisk.\nTysker besøg - flere har spurgt om der kommer tyskerbesøg igen i år. Det gør der desværre ikke - ikke så mange på en gang. Det var en rigtig god oplevelse også selvom der var meget arbejde med arrangementet. Vi har fået meget ros for vores del af arrangementet og det kan jo være de bruger os en anden gang igen.\nPå sidste generalforsamling kom der en del forslag frem som bestyrelsen/generalforsamlingen tog til efterretning. Der bliver fortsat arbejdet med flere af forslagene - nogle var i den dyre ende medens andre var overkommelige. Et af forslagene gik på benzin/diesel stander - hvis det skal kunne lade sig gøre kræver det at vore medlemmer køber deres brændstof hernede. Vi har undersøgt betingelser og leverancer.\nDet er jo ingen hemmelighed, at der skal en del nyvalg i år. Vi har meldt meget tidligt ud, at der er bestyrelsesmedlemmer og formand, som stopper. Vi har fået nogle henvendelser fra medlemmer, som har udvist interesse og de bliver foreslået når den tid kommer. Men omvendt skal det jo aldrig afholde nogle fra at forsøge opstilling, hvis man har lyst. For mit eget vedkommende har det været en god tid - det er blevet til mange år først i bestyrelse og så senere som formand. Jeg syntes der er sket meget og vores formålsparagraf om at udvikle os og gøre Lystbådehavnen til et godt sted at være om de er lykkedes må andre jo bedømme men noget tyder på at der ramt rigtigt nogle gange. jeg er helt sikker på, at de gamle og nye bestyrelsesmedlemmer og udvalg vil fortsætte de gode takter Jeg vil sige tak til alle, der har været med til at bidrage til at gøre, hvad Bådelauget er i dag.\nRegnskab for Langø Bådelaug 2014:


Forside > Korrektionsbriller > Burberry > BE2291 (3792)\nStelfarve Striped Check\nBE2291/3792 Designer briller\nMed dette design er du klædt perfekt på hver dag. Fra BE2291 kan du vælge mellem størrelserne 51 mm, 53 mm. Er du i tvivl, kan du sende briller der ikke passer dig gratis retur til os. Findes der en anden farve der ville matche bedre med dit foretrukne outfit, så tjek også de andre styles af BE2291 i vores sortiment fra 2018, og 2019 fra Burberry.\nBrillestellet er særligt designet til powerkvinder. Yndefuldt design og et stærkt udtryk kombineres til klassisk chic. Med fuldt indfattede briller er det tydeligt at du går all-in. Den kvadratiske form fremhæver dit ansigts form, hvilket gør det til det perfektetilbehør for selvbevidste personligheder. Plast stel, som disse, kombinerer holdbarhed med komfort. BE2291 sidder meget behageligt på både næsen og ørerne.


Sommerskole får pulsen i vejret hos børn - sn.dk - Forsiden - Roskilde-området - Roskilde\nEn uge på Pulsskolen koster cirka 1300 kroner. Foto: Kim Rasmussen\nArtiklen: Sommerskole får pulsen i vejret hos børn\nSommerskole får pulsen i vejret hos børn\nRoskilde - 31. juli 2020 kl. 13:57\n- Kom så Ida, kom så Ida! hepper en gruppe børn, mens en pige, der må være Ida, laver armbøjninger på græsplænen. Pulsskolen er kommet til Himmelev. I den seneste uge har godt 200 børn spillet frisbee, softball og danset blandt meget andet.\nIkke en dag er ens, når børnene hver dag møder tre forskellige idrætsgrene.\n- Vi vil gerne vække glæden for idræt hos børnene. De mange forskellige sportsgrene er for at give dem et bredere perspektiv på, hvad det er at dyrke idræt, siger Mikkel Curth, der er leder af Pulsskolen.\nPanggule og skrigorange træningsjakker farer rundt på det store idrætsanlæg ved Himmelev Hallen torsdag formiddag. Det er temadag - en lidt anderledes og mere legende dag end de første tre. Fortællingen om den olympiske flamme, der er ved at dø, fordi OL er aflyst, blev fortalt om morgenen.\nNu forsøger børnene at holde liv i flammen ved at slå en masse rekorder. Derfor løber børnene engagerede rundt til stafet, æggeløb og en masse andre små lege.\n- Vi synes, det er fedt at vise, at uanset hvilken aktivitet man laver, kan man godt gøre det sjovt, siger Mikkel Curth.\nCorona fylder ikke meget\nDet er en blæsende og grå dag, men alle aktiviteter skal foregå udendørs på grund af corona, hvor Pulsskolen de andre år også har brugt hallen. Det er køligt, men med en ekstra trøje mærker børnene det ikke, så snart de leger og bevæger sig. De er i det hele taget ikke særlig påvirkede af corona på årets Pulsskole.\n- Det fylder faktisk ikke ret meget. Børnene er gode til at spritte af og blive i deres grupper, siger Mikkel Curth.\nGrupperne, som børnene skal holde sig i, består af 16 jævnaldrende børn. De i alt 13 grupper har hver deres farve, som T-shirtsene afslører. De skal holde sammen hele ugen, og det giver en helt særlig holdfølelse, fortæller Mikkel Curth.\n- Det er fedt, at de arbejder sammen som hold. Der er nogle, der aldrig har prøvet at have en holdfølelse før, og det prøver de nu, siger han.\n- Hvem var det, der vandt i dag?! Det klassiske kampråb lyder fra en pigefolk, der går arm i arm hen ad græsset.\nDe er på vej til pause. inden de igen skal i gang med at redde den olympiske fakkel.


Tennisalbue behandling med laserterapi\nEn tennis albue er betegnelsen for en irritation på ydersiden af albuen grundet en overbelastning af vævet. Det kan vi behandle effektivt med laserterapi med en K-laser eller en af de andre lasere vi har i klinikken. Den går ind og bekæmper inflammationen og irritationen i vævet, samtidig med at det speeder kroppens naturlige helingsprocesser op og smertedæmper.\nFor at fastslå årsagen til smerterne, laver vi en grundig klinisk undersøgelse, så vi laver en tennisalbue behandling der både tager hånd om symptomerne, samtidig med at vi arbejder på at fjerne årsagen til dine smerter. Vi supplerer altid de kliniske undersøgelse og test med en ultralydsscanning. Og det er naturligvis uden ekstra omkostning for dig, det er blot god service fra vores side.\nBehandlingsforløb for tennisalbue med laserterapi\nMed laserbehandling af en forstuvet ankel med de level 4 lasere vi råder over i klinikken, kan vi gå ind at stimulere følgende i vævet:


Nyt center for kamerapilleforskning indviet i Svendborg // Region Syddanmark\nRegion Syddanmark Presse og nyheder Artikler Januar 2020 Nyt center for kamerapilleforskning indviet i Svendborg\n17-01-2020 | Af Jacob Agerholm\nTorsdag den 17. januar blev et nyt excellent forskningscenter indviet i Svendborg. Centeret fik for nyligt udmærkelsen Center for Klinisk Excellence sammen med en bevilling på 7,5 millioner kroner af regionsrådet. Centeret forsker i brugen af kamerapiller til tarmundersøgelser.\nTorsdag blev et nyt excellent forskningscenter indviet i Svendborg.\nCICA hedder centeret - Centre for Clinical Implementation of Capsule Endoscopy – og de skal forske I brugen af kamerapiller ved tarmundersøgelser.\nUdmærkelsen som ’Center for Klinisk Excellence’ fik centeret officielt tildelt af regionsrådet i december. Sammen med udmærkelsen følger 7,5 millioner kroner.\nGiver mulighed for at fastholde førerposition\nTildelingen af udmærkelsen skete efter et bedømmelsesforløb, hvor internationale fageksperter har bedømt forskningen. Eksperterne vurderede, at kamerapille-forskningen i Svendborg er på det allerhøjeste internationale niveau.\nI forbindelse med tildelingen sagde lederen af CICA, professor Gunnar Baatrup:\n- Vi er stolte af den anerkendelse, det er at få tildelt titlen som excellencecenter i Region Syddanmark. Det giver os mulighed for at fastholde den førerposition, som vi har opnået som ”first movers” på området, da det nu understøttes i en mere solid organisation med støttefunktioner for vore forskere, der kommer fra vidt forskellige fag og miljøer indenfor medicin, kirurgi, software- og hardwareteknologi.\nFakta om CICA\nCICA er et godt eksempel på, at man bringer klinisk og teknisk forskning sammen og løser sundhedsvæsenets udfordringer på andre måder.\nCenterets aktiviteter bliver inddelt i syv forskellige områder, der kommer til at omhandle generelle aspekter ved kamerapille-undersøgelser og mere specifik forskning indenfor forskellige patientgrupper. Derudover vil der være fokus på udviklingen og anvendelsen af kunstig intelligens i forbindelse med kamerapille-undersøgelserne. Aktiviteterne vil blive styret af centerleder og professor indenfor mave-tarmkirurgi, Gunnar Baatrup.\nCenteret skal ledes af OUH’s Afdeling A i Svendborg. Det er et partnerskab mellem både kliniske og tekniske forskningsområder repræsenteret ved OUH’s Afdeling A i både Odense og Svendborg, Center for Innovativ Medicinsk Teknologi, Mærsk McKinney Møller Instituttet på Syddansk Universitet, Endoskopiafsnittene og gastroenterologer fra Vejle og Esbjerg, Forskningsenheden for Almen Praksis samt Sundhed.dk. Centeret får derudover et stærkt internationalt netværk.\nSiden er sidst opdateret 17-01-2020


‘Bearnaise er dyrenes konge’ genopstår og sender første gang 26. december på Heartbeats.\nSpændingen kan udløses. Det tidligere Radio24syv-program ‘Bearnaise er dyrenes konge’ med Martin Kongstad som vært har fundet en ny havn. Fremover vil programmet blive sendt som fast, ugentlig podcast lige her på Heartbeats.\nFørste podcast ud af en række på 10 programmer sendes anden juledag 26. december.\nArtikel | 31. okt 2019\nFarvel til Radio24Syv\n“Der var lykkeligvis flere mediehuse, som var interesseret i at overtage Bearnaise, og jeg valgte Heartbeats, fordi jeg følte mig hjemme, og fordi det gennem dem bliver muligt at høre podcasten gratis. Jeg ved, at der står en masse kokke og lytter, når de bakker op, og det var vigtigt for mig, at de kunne blive ved at høre med,” siger Martin Kongstad.\nHeartbeats-stifter og CEO, Le Gammeltoft, er glad for at kunne byde programmet velkommen i folden.\n“Lige så kede, vi var over, at Radio24Syv måtte lukke, lige så lykkelige er vi over nu at kunne byde et af vores yndlingsprogrammer indenfor hos Heartbeats. Vi er sikre på, at Martin Kongstad og ‘Bearnaise er dyrenes konge’ vil føle sig hjemme hos os og vores lyttere,” siger hun.\n‘Bearnaise er dyrenes konge’ vil fortsat kredse om restaurantbesøget, hvor Martin Kongstad inviterer en aktuel person på middag, hvorefter maden anmeldes efter 13-skalaen, indtalt af skuespiller Claes Bang.


Ristningsprofiler og bønner - EspressoBar Forum\nRistningsprofiler og bønner\nJeg får en Hottop-P ind af døren om et par dage (håber jeg). Den er købt på www.hasbean.co.uk.\nNå men jeg er jo spejlblank og der blev sagt spejlblank hvad ristning angår.\nEr der nogle generelle regler omkring bønnetyper og ristningsprofiler….HJÆLP :silly:\nOg hvad er der i øvrigt af gode råd?\nRe:Ristningsprofiler og bønner\nHer er der lidt gode råd fra Søren Stillers kursus i Fælledparken for nogle uger siden. Det kunne være et sted at starte. Der er også en tråd om erfaringsudveksling mellem hottop ejere\n4. September 2008, 01:19\nNu er jeg lidt klogere....og lidt mere forvirret.:S\n4. September 2008, 01:23\nHej PREbaristabrisse , tillykke med Hotop Pen den bliver du glad for jeg vil sige i første omgang skal du bare nyde og pakke risteren ud og så læse manualen igennem 2-3 gange inden du rister de første batches (250gr.)på automoden til at starte med, bare for at få en fornemmelse af risteren og se den i aktion , og til det formål behøver det ikke lige og være verdens dyreste bønner , simpelthen bare se og lytte , og når første knæk kommer kan du høre det og se agnerne igennem glasset , og måske Automoden fører dig frem til anden knæk også , gå ikke så meget op i hvor lang tid der går fra 1 til 2 knæk i første omgang , så lav et par prøverist i første omgang på Automoden og få en fornemmelse/se og lytte og selvfølgelig ville det hjælpe lidt og vide hvilke bønner du har købt eller tænkt der skulle ristes??\n4. September 2008, 01:39\nJeg har blandt andet købt:\nCosta Rican Finca de Licho\nDet er ikke verdens dyreste bønner, og det skal da nok også lykkes mig at fucke op i det på en eller anden måde. Nu er man jo ikke forvendt med at læse manualer, men tror jeg vil gøre en undtagelse i dette tilfælde.\n4. September 2008, 21:43\nSå kom min Hottop-P\nOg ganske rigtigt det lykkedes mig at fucke op. Jeg skulle jo lige give bønnerne lidt ekstra tid som vist til 90 sek ekstra det var mindst 30 sek for meget.\nHvad er det i øvrigt for et stik der sidder på indersiden af displayet, som man åbentbart kan sætte til et eller andet?\n4. September 2008, 23:54\nHey , fedt du kom igang helt fucked op lyder det da ikke når du kan se eller hører de fik mindst 30 sek. for meget , det er da en god start trods alt , og husk du kan ejecte bønnerne til hver en tid , og hvis det ikke ligefrem ligner briketter dyppet i olie så prøv og lade bønnerne ligge og hvile en 7-14 dages tid , det kan være det ikke var så ringe endda.(og ellers kan de altid bruges som deko så helt skævt synes jeg ikke det lyder for en start , så på den igen.\nNu ved jeg ikke lige specefikt hvad det er for et stik du tænker på? der sidder jo flere bag på displayet , men umiddelbart er der ikke noget du skal sætte til et eller andet , medmindre du vil have noget skiftetB)\nJeg lavede lige en ristning i dag igen på samme bønne (Brazil Fazenda Cachoeira 2007-2008). Den blev klart bedre. Hottop´en starter ved ret lav temperatur på auto. Altså langt under 100 C er det optimalt oder was? Ristningen kørte i 18 min. 45 sek. 1. crack stratede 2 min før bønnerne blev ejectet. Lyder det okay?\nEr der anbefalinger til hvorledes man behandler bønnerne umiddelbart efter afkøling (altså efter ristning), og er 14 dage opbevaring før brug tilrådeligt for de fleste bønnetyper? Hvis der i øvrigt er nogen der står og mangler et spørgsmål at besvare, sender I bare en mail.:laugh:\n5. September 2008, 22:21\nHey , Hottopen er designet til at du starter med at fylde bønner i ved de 75gr. (når den bipper) så ingen problemer med det , du kan senere gå amok i ristelokalet og forsøge dig med andre starttemps eks. 100...125...150 men til at starte med keep it simple , så hold dig bare til de 75gr. til at starte med.\nRistningen lyder ok ja , men jeg vil tro at du godt kan tilføre lidt tid og så ejecte ved de allerførste tegn på anden knæk , du vil så også opleve starten af anden knæk et kort øjeblik i kølebakken , jeg vil tro Fazendaen gør sig bedst der , men det bestemmer dine smagsløg selvfølgelig hvornår du synes de er bedst.\nHer og Her lidt om hviletid/holdbarhed for ristede bønner.\n7. September 2008, 14:13\nDet er jo skønt med en personlig mentor. Jeg prøver næste gang på Wolffe-stardartmåden...hvilket lige bringer mig ind på næste problem. Hvor filar gør man af alt den kaffe man får ristet? Det er jo fuldstændig umuligt at få drukket det så hurtigt. Tror jeg slår mig på kaffemosaik...der er også pænt stor variation i farven på bønnerne så det skulle være en smal sag.\n7. September 2008, 17:43\nEksperimentér med din opbevaringstid - Nogle er bedst efter 14 dage, andre kan godt drikkes efter 3-5 dage ;P\nNår de af afkølede hælder jeg dem på ventilposer, og når de er afgasset efter en 3-4 dage, hælder jeg dem på glas som er mere eller mindre lufttætte ;P\n11. September 2008, 20:58\nJeg vil da bare lige sige tak for jeres råd. Det er formentlig temmeligt banalt for mange, men for mig har det været en fin starthjælp.\nHvad synes man om vakundåser til opbevaring...og hvem forhandler dem?\n13. October 2008, 23:37\nJeg har lige ristet Sunatra Mandheling (grade 1)\nIndgangstemperatur 100 C og der var 13 min og 40 sek. tilbage at ristetiden\n10 min tilbage 143 C (aflæst på displayet)\n9 min tilbage 154 C\n8 min tilbage 165 C\n7 min tilbage 174 C\n6 min tilbage 182 C\n5 min tilbage 189 C\n4 min tilbage 195 C\n3 min tilbage 200 C\n2 min tilbage 205 C\n1 min tilbage 210 C\n1. knæk ved 200 C da der var 3 min tilbage\n2. knæk ved 210 C da der var 50 sek tilbage\nVægten på bønner 250 gram før ristning og 205 gram efter.\nRistetid 13 min 10-15 sek. Jeg ejectede dem da der var 30 sek. tilbage af programerede tid.\nSer denne ristning okay ud eller skal jeg ændre noget? Det er vel relativt kort tid i risteren?\n15. October 2008, 23:19\nHey Brisse , hvordan smagte profilen i koppen ? som jo er det afgørende . knækkene kommer ved gode temps. Jeg ville gemme profilen og lave en ny profil med samme temp men tilføre ca 30-35 sek. i hvert segment.....og så evt. smage de 2 profiler op mod hinanden.\n16. October 2008, 11:25\nDet ser helt fint ud. Det er ikke for kort tid i risteren. Der er selvfølgelig en balance, men jeg tror ikke det kan blive decideret for kort. Problemet kan snarere være omvendt, så risten bliver for lang. Slow-roast er godt, men jeg tror mere der hentydes til at man skal se om man kan strække tiden mellem 1ste og 2et knæk så meget man nu kan. Men for lang tid i risteren kan gøre at bønnerne bliver bagt i stedet for at blive ristet - \_'You DONT want that\_'.\nOg du går op i hvor lang tid der er tilbage. Glem det. Du kan jo bare tilføje et par minutter hvis det er at 2et knæk ikke er startet endnu. Det vigtige er at skrue lidt ned for temp og evt. op for blæser når 1ste knæk starter - derved strækker du tiden til 2et knæk. Når 2et knæk er aktivt. Dvs. ikke kun et enkelt knæk, men som Stiller sagde \_"som hagl på et bliktag\_", så giver du 25 sek - og laver eject (altså hvis det er til espresso).\nOg så tror jeg at du skal holde dig til Auto. For alle bønner opfører sig forskelligt. Og tiden er ikke en så vigtig faktor, men det er temperaturen - der gerne skal gå lineært. Så: Kør auto, skru ned for temp og op for blæser når 1ste knæk starter - og eject når du er 25sek inde i 2et knæk. Og tiden glemmer du lige i første omgang, udover at du lige på give den lidt til sidste hvis risten ikke er færdig.\nJeg tror først du vil få glæde af at gemme profiler, når du kender den enkelte bønne og ved præcis hvordan den opfører sig og kræver. En risteprofil der er god til en blend virker ikke nødvendigvis på den anden...Det er min erfaring.\nVæn dig til tanken om at hver rist kræver attention, og ikke bare kan køre færdig selv - medmindre altså du kender bønnen og profilen er skabt på baggrund af den...